
ABSTRACT
Referendumul desemnează procedura prin care toţi cetăţenii corpului electoral sunt chemaţi să se pronunţe în mod individual, în funcţie de un cod prestabilit (participanţii trebuie să răspundă la o anumită întrebare, prin alegerea unuia din răspunsurile care însoţesc întrebarea), asupra unei probleme cu caracter real (nu personal), cu titlu deliberativ (rezultatul votului având efecte juridice imediate) sau cu titlu consultativ (rezultatul votului constituind numai un element de apreciere pentru guvernanţi pentru adoptarea sau nu a anumitor decizii/măsuri). 

Referendumul nu constituie o alternativă pentru democraţia parlamentară, iar utilizarea acestuia în mod abuziv poate conduce la minarea legitimităţii şi a rolului parlamentului ca organ reprezentativ al poporului.

Lucrarea analizează instituţia juridică a referendumului,  prezentând aspecte referitoare la:
· cadrul juridic general şi funcţiile referendumului;
· analiza tipurilor de referendum în statele membre UE, în funcţie de mai multe criterii (conţinutul textului supus votului, natura referendumului, tipul textului supus votului referendar, efectele referendumului);
· prezentarea sintetică a Liniilor directoare pentru organizarea referendumului adoptate în 2006 de Consiliul pentru Alegeri Democratice şi de Comisia Europeană pentru Democraţie prin Drept (Consiliul Europei). 

I. INSTITUŢIA REFERENDUMULUI
1. Cadrul juridic general

Termenul şi instituţia juridică a referendumului îşi au originile în dreptul roman, unde gerunziul verbului referare desemna procedura prin care corpul electoral (alcătuit numai din cetăţenii cu drept de vot) era consultat în mod direct cu privire la o temă precisă, pentru a se conferi legitimitate unei decizii. 
Şi în prezent, referendumul este apreciat ca fiind, prin excelenţă, un instrument al democraţiei directe, prin intermediul căruia votanţii îşi exprimă opinia şi adoptă o decizie (de regulă cu caracter normativ) în mod direct.


Democraţia directă se exercită într-un cadru juridic prestabilit.  Baza juridică a referendumului este Constituţia, întrucât referendumul transformă poporul în organ de stat, ale cărui atribuţii şi funcţionare trebuie reglementate (ca şi în cazul parlamentului şi al guvernului) de legea fundamentală a statului. 

Cu excepţia Belgiei, Olandei şi Maltei, în toate statele membre instituţia referendumului este consacrată constituţional. 
2. Funcţiile referendumului


▪ Funcţia politică. Principala caracteristică a referendumului rezidă în funcţia sa de legitimare a puterii, prin aplicarea sigiliului voinţei populare pe actele supuse votului. Prin referendum se atenuează distanţa dintre guvernanţi şi guvernaţi, completându-se în mod util raporturile clasice care rezultă în urma alegerilor, din punerea în joc a responsabilităţii şi din exercitarea puterii.


Referendumul este un mijloc de integrare directă a poporului în procesul decizional politic, de întărire a rolului cetăţeanului în politică şi de îmbogăţire a conţinutului dezbaterii publice. 


▪ Funcţia de instrument de control. Referendumul oferă poporului posibilitatea de a controla puterea şi modul de exercitare a acesteia prin mijloace legale de natură politică. Prin intermediul referendumului poporul poate constrânge parlamentul şi guvernul să-l consulte asupra anumitor probleme şi, în anumite cazuri, le poate chiar obliga să acţioneze în sensul pe care îl doreşte. 

Referendumul devine un drept de veto, a cărui exercitare nu antrenează responsabilitatea nimănui, întrucât poporul, spre deosebire de alte organe ale statului, nu trebuie să dea seama de actele sale. 
II. TIPURI DE REFERENDUM ÎN STATE MEMBRE UE. CRITERII DE ANALIZĂ

1. Conţinutul textului supus votului referendar
▪ Referendumul constituţional.  Are la bază principiul conform căruia actul fundamental al unui stat -  Constituţia - nu poate fi abrogat, înlocuit sau modificat fără consimţământul cetăţenilor. 

Referendumul constituţional poate fi: referendum constituant (organizat pentru adoptarea primei Constituţii a unui stat şi fundamentarea unei noi ordini constituţionale); referendum pentru revizuirea constituţională (organizat pentru modificarea unor dispoziţii cuprinse în Constituţia în vigoare); referendum de suveranitate (organizat pentru probleme referitoare la modificarea teritoriului, autodeterminarea unei colectivităţi descentralizate sau aderarea unui stat la o organizaţie supranaţională, precum NATO sau UE).
În unele state, referendumul constituţional are caracter obligatoriu şi poate fi organizat pentru toate dispoziţiile constituţionale/prevederile constituţionale de o importanţă deosebită.

- În Irlanda şi Danemarca
, orice revizuire constituţională este supusă referendumului obligatoriu.

 - În Austria şi Spania, sunt supuse referendumului obligatoriu numai revizuirile constituţionale totale. 

- Referendum obligatoriu pentru revizuirea anumitor prevederi constituţionale:  Estonia - dispoziţiile constituţionale privind revizuirea Constituţiei; Letonia - dispoziţiile referitoare la caracterul democratic şi suveran al statului, la teritoriu, la limba oficială şi drapel, la alegerea Parlamentului prin vot universal, egal, direct, secret şi proporţional; Lituania - dispoziţiile constituţionale privind statul şi revizuirea Constituţiei, precum şi nealinierea Lituaniei la alianţele post-sovietice; Danemarca – în cazul delegării competenţelor constituţionale ale autorităţilor regatului către autorităţi internaţionale, dacă Parlamentul nu adoptă acest text cu o majoritate de 5/6 din numărul total al membrilor, precum şi dispoziţiile referitoare la modificarea vârstei dreptului la vot; Portugalia - dispoziţiile constituţionale referitoare la regionalizare.

Statele care nu au reglementat referendumul constituţional obligatoriu, au reglementat, în schimb, referendumul constituţional facultativ, organizat la cererea unei autorităţi a statului sau a unei fracţiuni a corpului electoral. 

Astfel, în Franţa, adoptarea definitivă a unor amendamente constituţionale cuprinse într-un proiect de lege al Guvernului sau într-o propunere legislativă adoptată de cele două Camere legislative este supusă referendumului convocat de Preşedintele Republicii.

Referendumul constituţional poate fi organizat din iniţiativa Parlamentului în Estonia, Lituania şi Malta (în primele două state, cu excepţia cazurilor de în care referendumul este obligatoriu), iar în Austria la solicitarea unei treimi din numărul membrilor uneia din Camerele legislative.

Referendumul constituţional facultativ, organizat la cererea unei fracţiuni a corpului electoral, este reglementat în Italia (500.000 semnături), Lituania (300.000 semnături) şi Ungaria (100.000 de semnături).

În Bulgaria, Grecia, Luxembourg (în condiţiile prevăzute de art.114 din Constituţie
), Olanda şi Portugalia revizuirea prevederilor constituţionale nu se supune referendumului. 

▪ Referendumul legislativ. În general, acest tip de referendum este reglementat mai rar, iar condiţiile de aplicare sunt mai restrictive, întrucât legea poate suferi mai multe modificări decât Constituţia, iar organizarea de referendumuri legislative ar putea conduce la restrângerea competenţei Parlamentului şi la diminuarea prestigiului acestuia.

Constituţiile care consacră referendumul legislativ conţin prevederi exprese referitoare la  domeniul material al acestuia. 
În Franţa, art.11(1) din  Constituţie reglementează limitativ domeniul material al referendumului legislativ: organizarea puterilor publice, reformele privind politica economică sau socială a naţiunii şi tratatele care, fără a contraveni Constituţiei, ar putea avea o anumită influenţă asupra funcţionării instituţiilor statului. 
În general, domeniile în care legislaţiile naţionale exclud referendumul sunt cele financiare, bugetare şi fiscale (Danemarca, Estonia, Grecia, Ungaria, Italia, Malta, Polonia, Portugalia). De asemenea, sunt excluse din domeniul material al referendumului: declararea stării de urgenţă (Estonia, Ungaria); amnistierea şi graţierea (Italia, Polonia, Ungaria); alegerile şi problemele care intră în competenţa organelor judecătoreşti sau administrative (excluse expres de Austria şi implicit de alte state); competenţele Parlamentului, ale organelor judecătoreşti şi ale Curţii Constituţionale (Bulgaria); textele normative privind funcţia publică, naturalizările şi exproprierile (Danemarca). 
Punerea în aplicare a tratatelor internaţionale nu poate fi supusă votului referendar în Danemarca, Ungaria, Malta şi Olanda. 

Conform criteriului iniţiatorului, referendumul legislativ poate avea caracter extraordinar sau ordinar. Referendumul extraordinar se deosebeşte de cel ordinar prin faptul că votul popular asupra unui act determinat este organizat la cererea unui organ al statului - şeful statului, parlamentul, un anumit număr de deputaţi sau de colectivităţi descentralizate (nu a unei fracţiuni a corpului electoral).
Referendumul legislativ cu caracter extraordinar se organizează la iniţiativa Preşedintelui Republicii (Franţa), a Parlamentului (Austria, Lituania, Luxembourg), a unui anumit număr de parlamentari (Danemarca, Grecia),  a majorităţii parlamentare
din ambele Camere (Irlanda). În Portugalia, Preşedintele hotărăşte asupra propunerii Parlamentului/Guvernului de organizare a referendumului legislativ extraordinar.

Referendumul legislativ ordinar este reglementat în Ungaria şi Lituania. În aceste state, referendumul este suspensiv
. Referendumul legislativ suspensiv (referendum de veto) se organizează pentru contestarea unei legi adoptate recent de parlament, care nu a fost încă promulgată. 
▪ Referendumul convenţional. Se organizează pentru aprobarea sau respingerea unor acorduri/tratate internaţionale. Reprezintă un caz particular de referendum legislativ, întrucât, de regulă, autorizarea ratificării unui tratat intră în competenţa parlamentului. 
Acesta este obligatoriu în cazul aderării la organizaţii internaţionale care implică transfer de competenţe (Lituania şi, în anumite condiţii,  Danemarca). În Letonia s-a organizat referendum convenţional obligatoriu pentru aderarea la UE.
2. Natura referendumului
Natura unui referendum variază în funcţie de caracterul obligatoriu sau facultativ, precum şi de organul care îl iniţiază.
▪ Referendumul obligatoriu sau facultativ

Referendumul obligatoriu se organizează pentru texte care nu pot fi adoptate/intra în vigoare fără consimţământul explicit al poporului; votul acestuia şi rezultatul său pozitiv reprezintă o condiţie pentru validitatea normei juridice. Rezultatul unui referendum obligatoriu este acceptat de către parlament şi guvern, urmând ca acestea să adopte măsurile corespunzătoare (conform rezultatului referendumului). În general, referendumul obligatoriu se organizează pentru revizuirile constituţionale. 
În ce priveşte referendumul facultativ, rezultatul acestuia are valoare indicativă, ultimul cuvânt aparţinând parlamentului sau guvernului. Este reglementat în Austria, Grecia, Portugalia şi Ungaria.
▪ Referendumul organizat la cererea unei autorităţi a statului (referendumul extraordinar)
- În Franţa, la propunerea Guvernului sau la propunerea comună a celor două Camere legislative (publicate în Jurnalul Oficial), Preşedintele poate supune referendumului orice proiect de lege privind organizarea puterilor publice, reformele referitoare la politica economică sau socială a naţiunii şi la serviciile publice aferente, sau la autorizarea ratificării unui tratat care, deşi nu contravine Constituţiei, ar putea influenţa funcţionarea instituţiilor statului. Dacă referendumul se organizează la propunerea Guvernului, acesta are obligaţia de a face în cadrul fiecărei Camere legislative o declaraţie care este urmată de  dezbateri.  

- În Portugalia, pentru organizarea unui referendum este necesar acordul dintre Preşedinte şi Parlament sau dintre Preşedinte şi Guvern. 


- În Irlanda, Preşedintele Republicii poate convoca un referendum legislativ la propunerea comună a celor două Camere (la Senat, propunerea trebuie adoptată cu majoritate de voturi, iar la Camera Deputaţilor de cel puţin 1/3 din numărul deputaţilor).


- În Polonia, referendumul poate fi convocat de Camera Deputaţilor sau, cu acordul Senatului, de Preşedintele Republicii.

- În Estonia, Finlanda, Lituania, Luxembourg, Malta, Suedia – Parlamentul este unica autoritate care are competenţa convocării unui referendum.


- În Belgia, referendumul – care nu este consacrat constituţional/legislativ - poate fi organizat pe baza unei hotărâri/legi specifice adoptate de Parlament.


- În Austria, Consiliul Naţional decide asupra referendumului legislativ şi al referendumului consultativ asupra problemelor de importanţă naţională; 1/3 din membrii Parlamentului pot hotărî organizarea unui referendum pentru revizuirea parţială a Constituţiei.


- În Bulgaria, Parlamentul hotărăşte asupra convocării referendumului. Propunerea poate fi făcută de 1/4 din numărul deputaţilor, de Consiliul de Miniştri sau de Preşedintele Republicii. 


- În Ungaria, la propunerea Preşedintelui Republicii, a Guvernului, a 1/3 din numărul de parlamentari sau a 100.000 de alegători, Parlamentul hotărăşte asupra organizării referendumului facultativ. (Tot Parlamentul este cel care decide asupra caracterului decizional sau consultativ al referendumului facultativ.) Referendumul obligatoriu se organizează la cererea unui număr de peste 200.000 de cetăţeni cu drept de vot. 

- În Spania, referendumul consultativ asupra unei probleme de importanţă deosebită se convoacă de către Rege, la propunerea Primului-ministru, aprobată de Congresul Deputaţilor. 


- În Grecia, Preşedintele recurge formal la referendum, decizia organizării unui referendum fiind luată de către Parlament (cu majoritate de voturi), la propunerea Guvernului (pentru probleme naţionale „cruciale”) sau a 3/5 din numărul parlamentarilor (pentru legi referitoare la probleme sociale importante).

- În Italia, referendumul poate fi convocat la solicitarea unui număr de cinci regiuni.

- Numai în câteva state, Legislativul poate convoca un referendum pentru demiterea Guvernului, sau Executivul pentru dizolvarea Legislativului. În Austria, Consiliul Naţional poate convoca un referendum (cu o majoritate de 2/3) pentru demiterea Preşedintelui Republicii; în Letonia, Preşedintele poate convoca un referendum pentru dizolvarea Parlamentului. 



▪ Referendumul organizat la solicitarea unui anumit număr de cetăţeni cu drept de vot

Referendumul organizat la cererea unui anumit număr de votanţi poate fi clasificat în două categorii: referendum facultativ ordinar şi iniţiativa populară (în sens restrâns). Referendumul facultativ ordinar se organizează pentru contestarea unui text deja aprobat de un organ al statului, în timp ce iniţiativa populară permite  unei fracţiuni a corpului electoral să propună un text care nu a fost aprobat de o autoritate a statului. 

În Lituania, pentru organizarea unui referendum, sunt necesare 300.000 de semnături; în Letonia 10% din numărul total al alegătorilor poate solicita organizarea unui referendum în cazul în care, la cererea unei treimi din numărul parlamentarilor, Preşedintele suspendă promulgarea unei legi, iar în termen de 10 zile de la adoptare, Parlamentul nu revotează legea şi nu o adoptă cu o majoritate de ¾. 


În Italia, referendumul constituţional facultativ şi referendumul legislativ abrogativ se pot organiza la iniţiativa unei fracţiuni a corpului electoral (500.000 de semnături). Parlamentul are posibilitatea de a evita organizarea referendumului, revizuind principiile de bază şi conţinutul textului normativ în cauză.  


În Ungaria, pentru organizarea unui referendum facultativ ordinar sunt necesare 100.000 de semnături (dar nu mai mult de 200.000).

Unele state au reglementat o formă de iniţiativă populară limitată, care constă în depunerea la un organ al statului, de către un anumit număr de votanţi, a unei propuneri de organizare a unui referendum. Este o formă de referendum extraordinar organizat la solicitarea unei fracţiuni din corpul electoral. Astfel, în Polonia, un număr de 500.000 de votanţi poate solicita Camerei Deputaţilor convocarea unui referendum; în Portugalia, o astfel de cerere poate fi prezentată Parlamentului de un număr de 750.000 de cetăţeni cu drept de vot. 


În Malta, conform Legii privind referendumurile, dacă Parlamentul abrogă legea contestată de o fracţiune a corpului electoral, referendumul solicitat în acest scop nu se mai organizează.   

3. Tipul de text supus votului referendar 
:

- Referendum asupra unui proiect de lege (Franţa, Danemarca, Irlanda) sau asupra unei propuneri concrete care nu are forma unui proiect normativ (Portugalia).


- Referendum organizat pentru abrogarea unui text aflat în vigoare (Italia).

- Referendum organizat asupra unei chestiuni de principiu. 
Dreptul naţional al statelor membre defineşte în diverse moduri „chestiunile de principiu”. 
În Grecia, acestea vizează probleme naţionale „cruciale” şi chestiuni sociale importante. Preşedintele Republicii are competenţa de a convoca (prin decret) un referendum asupra unor probleme naţionale de însemnătate deosebită, crucială. Demn de menţionat este faptul că atribuţia şefului statului în materie referendară nu poate fi exercitată discreţionar şi nici din iniţiativă exclusivă. Art.44, alin.2 din Constituţia prevede în acest sens o procedură complexă, în care se interferează şi se condiţionează reciproc trei autorităţi publice: Guvernul, Parlamentul şi Preşedintele Republicii. Această împletire de atribuţii are ca scop garantarea caracterului democratic al regimului politic şi împiedicarea subordonării  Parlamentului faţă de Executiv. Textul constituţional prevede că după hotărârea adoptată de Parlament cu majoritate absolută, la propunerea Guvernului, Preşedintele Republicii convoacă organizarea unui referendum consultativ asupra unei probleme de interes naţional, având un caracter crucial.

În Spania, pentru decizii politice de o importanţă deosebită, se organizează referendumul naţional consultativ.


Forţa obligatorie a referendumurilor care se referă la proiecte de lege/propuneri pentru elaborarea unor acte normative/simple chestiuni de principiu variază: pentru proiectele de lege, de regulă, efectele referendumului sunt decizionale; în privinţa propunerilor de acte normative, efectele pot fi decizionale sau doar consultative; cu privire la chestiunile de principiu, efectele nu au caracter obligatoriu, referendumul organizându-se pentru simpla consultare a opiniei populare
. 

4. Efectele referendumului

În funcţie de efecte, referendumul poate avea un caracter decizional  sau consultativ.
Referendumul decizional: poate fi normativ confirmativ (când are ca scop adoptarea unui act normativ) sau abrogativ (când are ca scop abrogarea unei legi). Rezultatele referendumului decizional se impun juridic autorităţilor competente.

În cazul referendumului consultativ, autorităţile nu au obligaţia de a da curs rezultatului acestuia. 
Unele state (Irlanda, Franţa, Italia) au reglementat numai referendumul decizional. În Danemarca, referendumul decizional reprezintă regula, dar nu este exclus nici referendumul consultativ. În Ungaria, referendumul asupra unei legi sau cel convocat la solicitarea unui număr de 200.000 de cetăţeni cu drept de vot, are întotdeauna caracter decizional; în cazul referendumului facultativ, Parlamentul este cel care decide dacă acesta va avea caracter decizional sau consultativ. În Spania, 
referendumul naţional consultativ se organizează asupra unor decizii politice de o importanţă deosebită. 

III. PREZENTARE SINTETICĂ A LINIILOR DIRECTOARE PENTRU ORGANIZAREA REFERENDUMULUI, ADOPTATE DE CONSILIUL PENTRU ALEGERI DEMOCRATICE ŞI DE COMISIA EUROPEANĂ PENTRU DEMOCRAŢIE PRIN DREPT
Fiind un instrument important de realizare a puterii statale, modalitatea de organizare şi desfăşurare a referendumului a constituit şi constituie obiect de interes pentru organismele internaţionale cu atribuţii în materia asigurării unui regim democratic de realizare a puterii statale. Astfel, în octombrie 2006, Consiliul pentru alegeri democratice şi Comisia Europeană pentru Democraţie prin Drept (Comisia de la Veneţia) au adoptat Liniile directoare cu privire la organizarea referendumului (Anexă). 
Documentul, care reglementează regulile referitoare la vot, întocmirea listelor electorale, modul de organizare a votului, drepturile minorităţilor naţionale în privinţa votului, validarea şi consecinţele referendumului, are următoarele capitole:
Capitolul I – Referendum şi patrimoniu electoral european. Conţine prevederi referitoare la: votul universal (reguli şi excepţii); votul egal (egalitatea de şanse, egalitate şi minorităţi naţionale); votul liber exprimat (libera formare a voinţei alegătorului, libera exprimare a voinţei alegătorului).
Capitolul II – Condiţii de implementare a principiilor. Conţine prevederi referitoare la: nivelurile normative şi stabilitatea dreptului referendar; garanţiile procedurale (organizarea scrutinului de către un organism imparţial; existenţa unui sistem eficient de recurs; finanţare).
Capitolul III – Reguli specifice. Conţine prevederi referitoare la: preeminenţa dreptului; validitatea formală a textelor supuse referendumului (cu cele 3 aspecte: unitatea de formă, unitatea de materie şi unitatea de rang normativ); validitatea materială a textelor supuse referendumului; reguli speciale aplicabile referendumului organizat la cererea unei fracţiuni a corpului electoral şi din iniţiativă populară (dacă aceste forme de organizare sunt reglementate prin Constituţie); paralelismul formelor şi normelor privind referendumul; avizul Parlamentului; cvorumul; efectele referendumului.
Recomandări principale ale documentului
:

▪ În principiu, fiecare alegător trebuie să dispună de un singur vot.

▪ Necesitatea asigurării egalităţii de şanse între partizanii şi adversarii propunerii supuse la vot implică neutralitatea autorităţilor administraţiei publice, în ce priveşte: campania pentru referendum; acoperirea echitabilă a evenimentului de către media, îndeosebi de către posturile publice; finanţarea din fonduri publice a 
campaniei şi a actorilor acesteia; afişajul şi publicitatea; dreptul la manifestări, demonstraţii şi mitinguri pe drumurile publice.

▪ Problema supusă votului trebuie să fie clară, nu trebuie să inducă în eroare sau să sugereze un răspuns. Participanţii la scrutin trebuie să poată răspundă la întrebări doar prin „da” sau „nu”.

▪ Reglementările în materie referendară trebuie să aibă cel puţin rang de lege. Aspectele fundamentale în materia dreptului referendar nu trebuie modificate în perioada ultimului an de dinaintea referendumului, recomandându-se reglementarea acestora de Constituţie sau de un text normativ superior legii ordinare.  

▪ Problemele supuse referendumului, implicit cele care vizează modificări legislative trebuie să respecte ansamblul legislaţiei de rang superior (principiul ierarhiei actelor normative). Acestea nu trebuie să contravină dreptului internaţional sau principiilor statutare ale Consiliului Europei (democraţia, drepturile omului şi preeminenţa dreptului – statul de drept).
▪ Pentru evitarea invalidării totale a referendumului, se recomandă ca, anterior votării, o autoritate competentă să rectifice eventuale erori de redactare sau care ar putea decurge din conţinutul întrebării (de exemplu, caracterul obscur, deceptiv sau sugestiv al întrebării; încălcarea regulilor de validare în sens formal sau material). 

▪ În cazul în care Parlamentul are obligaţia de a transmite un punct de vedere cu privire la organizarea unui referendum, documentul prevede că atunci când se supune la vot un text la cererea unui segment din electorat sau a unei autorităţi publice, alta decât Parlamentul, acesta (Parlamentul) trebuie să îşi poată da avizul consultativ asupra textului în cauză. Trebuie, de asemenea, să fie fixat un termen înlăuntrul căruia Parlamentul să îşi dea avizul consultativ. Dacă acest termen nu este respectat, textul va fi supus la vot fără avizul Parlamentului.

▪ În privinţa cvorumului de participare la referendum, Comisia de la Veneţia nu recomandă:

- un cvorum (prag, procentaj minimal) de participare, întrucât în acest fel electorii care se abţin de la vot sunt asimilaţi cu partizanii votului negativ;

- un cvorum de aprobare (acceptarea de un procent minimal din numărul alegătorilor înscrişi), întrucât există riscul de a se crea o situaţie politică dificilă în cazul în care proiectul este adoptat cu o majoritate simplă, inferioară cvorumului necesar. 
▪ În ceea ce priveşte efectele referendumului, acestea trebuie să fie precizate expres în Constituţie sau prin lege, fie că referendumul este decizional sau consultativ. Se recomandă, de asemenea, ca un referendum asupra unor chestiuni de principiu sau altor propuneri formulate generic să aibă caracter consultativ. În cazul în care referendumul are caracter decizional, este necesară elaborarea de norme legale care să reglementeze în mod expres procedura ulterioară. 
ANEXA
Linii directoare pentru organizarea referendumului, adoptate de Consiliul pentru Alegeri Democratice şi de Comisia de la Veneţia (octombrie 2006)
 
I. Referendumul şi patrimoniul electoral european
1. Votul universal
1.1. Regulă şi excepţii
Votul universal implică, în principiu, ca toţi oamenii să aibă drept de vot. Totuşi, anumite condiţii pot sau trebuie să fie prevăzute:
 
a. Condiţia de vârstă:
Dreptul de vot trebuie supus unei cerinţe de vârstă minimă, dar se acordă cel târziu la majorat.
b. Condiţia privind naţionalitatea:

i. poate fi prevăzută condiţia de naţionalitate;
ii. cu toate acestea, se recomandă ca, după o anumită perioadă de rezidenţă,

străinii să beneficieze de dreptul de a vota pe plan local.
c. Condiţia privind reşedinţa:

i. poate fi prevăzută condiţia de reşedinţă;

ii. prin reşedinţă se înţelege reşedinţa obişnuită;

iii. pentru persoanele având naţionalitatea statului, condiţia duratei de reşedinţă poate fi impusă doar pe plan local sau regional;

iv. această durată trebuie să fie rezonabilă şi, ca regulă generală, să nu depăşească şase luni; 

v. se recomandă ca cetăţenilor cu reşedinţa în străinătate să li se acorde dreptul de vot.
d. Interzicerea dreptului de vot:

i. poate fi prevăzută interzicerea dreptului de vot, dacă se întrunesc cumulativ următoarele condiţii:

ii. să fie reglementată de lege;

iii. să respecte principiul proporţionalităţii;

iv. să fie întemeiată pe o interdicţie determinată de motive de sănătatea mentală sau 
de condamnarea penală pentru comiterea de infracţiuni grave;

v. de asemenea, interzicerea drepturilor politice sau interzicerea pentru motive de sănătate 
mentală poate fi impusă doar în baza unei hotărâri pronunţate în acest sens de o instanţă judecătorească.
1.2. Listele electorale
Pentru ca listele electorale să fie fiabile, trebuie îndeplinite în mod imperativ următoarele condiţii:
i. existenţa de liste electorale permanente sau referirea la un registru actualizat permanent  (registrul de evidenţă a populaţiei sau registrul de stare civilă);

ii. actualizarea acestora trebuie făcută în mod regulat, cel puţin o dată pe an. În cazurile în care înscrierea alegătorilor nu se face în mod automat,  înscrierea alegătorilor trebuie să se facă pentru a acoperi o perioadă relativ îndelungată; 
iii. listele electorale trebuie să aibă caracter public;

iv. existenţa unei proceduri administrative – supusă controlului judiciar – sau a unei proceduri judiciare care să permită alegătorului înscrierea pe listă, în cazul în care nu figurează pe lista alegătorilor; înscrierea nu se face pe baza deciziei biroului de vot, în ziua votării;

v. o procedură similară trebuie să permită alegătorilor să obţină, într-un termen rezonabil, corectarea datelor eronate;
vi. poate fi prevăzută o listă suplimentară care să permită persoanelor care şi-au 
schimbat domiciliul sau care au împlinit vârsta legală pentru exercitarea dreptului de vot ulterior publicării listei electorale definitive, să voteze.
2. Votul egal
2.1. Drepturi egale de vot
Fiecare alegător dispune, în principiu, de un singur vot; în cazul în care sistemul de vot le acordă alegătorilor mai mult de un vot (de exemplu, în prezenţa votului alternativ), fiecare alegător va dispune de acelaşi număr de voturi.
2.2. Egalitatea de şanse
a. Trebuie să se asigure egalitatea de şanse între partizanii şi adversarii propunerii supuse la vot. Aceasta implică neutralitatea autorităţilor administraţiei publice, în special în ce priveşte:

i. campania pentru referendum;

ii. propaganda făcută de media, în special de mijloacele media publice;

iii. finanţarea din fonduri publice a campaniei şi actorilor săi;

iv. afişajul şi publicitatea;

v. dreptul la demonstraţii pe drumurile publice.
b. În emisiunile posturilor publice de radio şi televiziune consacrate campaniei pentru referendum, se recomandă asigurarea egalităţii între partizanii şi adversarii unui proiect.
c. Şi în alte emisiuni ale posturilor media publice, îndeosebi în emisiunile de  ştiri, trebuie să se garanteze echilibrul între partizanii şi adversarii unui proiect. Poate fi luat în considerare numărul partidelor politice care susţin fiecare opţiune sau rezultatele electorale obţinute de acestea. 
d. Trebuie să se asigure egalitate în ce priveşte subvenţiile publice şi alte forme de sprijin. Se recomandă asigurarea egalităţii între partizanii şi adversarii unui proiect. Aceste forme de sprijin pot fi însă limitate pentru partizanii şi adversarii proiectului care reprezintă un procent minim din corpul electoral. Dacă se asigură egalitatea între partidele politice, aceasta poate fi strictă sau proporţională. Dacă este strictă, partidele politice sunt tratate în mod egal, indiferent de ponderea actuală în 
parlament sau de susţinerea de către electorat. Dacă este proporţională, partidele politice trebuie tratate în funcţie de rezultatele obţinute la alegeri. 
e. Condiţiile financiare sau de altă natură pentru publicitatea radio-televizată trebuie să fie egale pentru partizanii şi adversarii unui proiect.
f. În conformitate cu principiul libertăţii de expresie, legea trebuie să prevadă ca media audiovizuală privată să asigure un acces minim participanţilor la referendum,  în ceea ce priveşte campania pentru referendum şi publicitatea.
g. Finanţarea partidelor politice şi a campaniilor pentru referendum trebuie să fie transparente.
h. În anumite cazuri, principiul egalităţii de şanse poate conduce la limitarea cheltuielilor partidelor politice şi a altor actori implicaţi în dezbaterea referendară, în special în materia publicităţii.
i. Orice încălcare a obligaţiei de neutralitate trebuie sancţionată. 
2.3. Egalitate şi minorităţi naţionale
a. În principiu, nu contravine dreptului de vot egal, adoptarea de reguli specifice prevăzând pentru minorităţile naţionale o excepţie de la regulile normale de numărare a voturilor, în sistem proporţional, în cazul unui referendum cu privire la situaţia acestora. 
b. Alegătorii nu trebuie obligaţi să îşi declare apartenenţa la o minoritate naţională.
3. Votul liber
3.1. Libera formare a voinţei alegătorului
a. Autorităţile administraţiei publice au obligaţia de a-şi păstra neutralitatea (a se vedea supra 1.2.2.a.), care constituie un element al liberei formări a voinţei alegătorului. 
b. Spre deosebire de cazul alegerilor, nu este necesar să se interzică complet intervenţia autorităţilor publice în favoarea sau în defavoarea unui proiect supus referendumului. Cu toate acestea, autorităţile publice (naţionale, regionale şi locale) nu trebuie să influenţeze rezultatul scrutinului printr-o campanie excesivă şi unilaterală. Este interzisă utilizarea, de către autorităţi, a fondurilor publice pentru propagandă. 
c. Problema supusă la vot trebuie să fie clară; nu trebuie să inducă în eroare; nu trebuie să sugereze un răspuns; alegătorul trebuie informat cu privire la efectele referendumului; participanţii la scrutin trebuie să aibă posibilitatea de a răspunde la întrebări doar prin „da”, „nu” sau prin vot alb.
 
d. Autorităţile trebuie să furnizeze o informaţie obiectivă; aceasta presupune ca textul supus referendumului, precum şi un raport explicativ sau un material  de propagandă echilibrat aparţinând partizanilor şi adversarilor proiectului trebuie pus la dispoziţia alegătorilor cu suficient timp înainte, după cum urmează:
i. acestea se publică într-un jurnal oficial cu suficient timp înainte de data votării;
ii. acestea se expediază personal cetăţenilor, care trebuie să le aibă la dispoziţie cu suficient timp înainte de data votării;
iii. raportul explicativ trebuie să prezinte, în mod echilibrat, atât punctul de vedere al autorităţilor (executivul şi legislativul) sau al persoanelor care împărtăşesc acelaşi punct de vedere, cât şi punctele de vedere opuse.
e. Informaţiile mai sus menţionate trebuie traduse în toate limbile oficiale şi în limbile minorităţilor naţionale.
f. Încălcarea obligaţiei de neutralitate şi a liberei formări a voinţei alegătorului trebuie sancţionată.
3.2. Libera exprimare a voinţei electoratului şi combaterea fraudei electorale
a. Procedura de votare
 
i. procedura de votare să poată fi uşor înţeleasă de cetăţeni;

ii. în toate cazurile alegătorii trebuie să aibă posibilitatea de a vota într-o secţie de votare. Alte modalităţi de vot sunt permise în următoarele condiţii:

iii. votul prin corespondenţă trebuie permis numai dacă serviciul de poştă este sigur şi 
fiabil; acesta poate fi limitat la persoanele spitalizate, deţinuţi, persoanelor cu mobilitate redusă şi la alegătorii cu reşedinţa în străinătate; nu trebuie permise frauda şi intimidarea;

iv. votul electronic trebuie exercitat în conformitate cu Recomandarea Rec(2004)11 a Comitetului de Miniştri [al Consiliului Europei] cu privire la normele juridice, operaţionale şi tehnice referitoare la votul electronic. În mod special, acesta trebuie să fie sigur, 
fiabil, eficace, solid din punct de vedere tehnic, deschis faţă de o verificare independentă 
şi uşor accesibil pentru alegători; transparenţa sistemului trebuie garantată; dacă votul electronic la distanţă nu este universal accesibil, acesta trebuie să constituie numai o modalitate de vot suplimentară şi facultativă;

v. votul prin procură poate fi autorizat numai dacă este supus unor reguli foarte stricte; numărul de procuri deţinute de un singur alegător trebuie să fie limitat;

vi. utilizarea urnei mobile trebuie permisă numai în condiţii stricte, care să permită evitarea fraudei;

vii. pentru evaluarea corectitudinii rezultatului scrutinului, trebuie utilizate cel puţin două criterii: numărul alegătorilor care s-au prezentat la vot şi numărul buletinelor de vot introduse în urnă;

viii. buletinele de vot nu trebuie manipulate ori marcate în vreun fel de către membrii biroului secţiei de votare;

ix. buletinele de vot neutilizate sau anulate trebuie să rămână în incinta secţiei de votare;

x. biroul secţiei de votare trebuie să includă reprezentanţi ai mai multor partide, şi, în timpul votării şi al numărării voturilor, trebuie permisă prezenţa observatorilor numiţi de partide sau de alte grupări care au luat poziţie faţă de problema supusă votului;

xi. ori de câte ori este posibil, militarii trebuie să voteze la locul de reşedinţă. În caz contra, se recomandă înscrierea acestora pe listele de vot ale secţiei de votare din imediata apropriere a unităţii militare din care fac parte;

xii. este preferabil ca numărătoarea voturilor să se desfăşoare în incinta secţiilor de votare;

xiii. numărătoarea voturilor trebuie să fie transparentă; trebuie permisă prezenţa observatorilor, a 
reprezentanţilor partizanilor şi adversarilor proiectului, 
precum şi a reprezentanţilor media. Aceste persoane trebuie să aibă acces şi la procesele-verbale;

xiv. comunicarea rezultatelor la nivelul superior trebuie să se realizeze în mod transparent;
 
xv. Statul are obligaţia de a sancţiona orice fraudă electorală.
b. Libera exprimare a voinţei electoratului implică de asemenea:

i. faptul că Executivul trebuie să organizeze un referendum prevăzut de sistemul juridic şi, îndeosebi în cazul în care  nu este vorba de o iniţiativă a Executivului;

ii. respectarea regulilor procedurale; în mod deosebit, scrutinul popular trebuie organizat în termenul prevăzut de lege;

iii. dreptul de a constata exact rezultatul de către organul însărcinat cu organizarea scrutinului, într-o manieră transparentă şi prin publicare unui act într-un jurnal oficial.
4. Votul secret
a. Secretul votului reprezintă nu numai un drept, ci şi o obligaţie pentru alegători, fiind sancţionată cu nulitatea buletinele al căror conţinut a fost divulgat. 
b. Votul trebuie să fie individual. Votul familial şi orice altă formă de control al votului unui alegător de către un alt alegător trebuie interzise.
c. Lista persoanelor care şi-au exercitat votul nu trebuie dată publicităţii.
d. Violarea secretului votului trebuie sancţionată.
II. Condiţiile de implementare a acestor principii
1. Respectarea drepturilor fundamentale
a. Referendumurile democratice nu sunt posibile fără respectarea drepturilor omului, îndeosebi al libertăţii de exprimare şi al presei, al liberei circulaţii în interiorul ţării, precum şi al libertăţii de întrunire şi de asociere în scopuri politice, inclusiv prin înfiinţarea de partidele politice.
b. Restrângerea acestor libertăţi trebuie să aibă o bază legală, să fie în interesul public şi să respecte principiul proporţionalităţii.
2. Nivelul normativ şi stabilitatea legislaţiei în materie de referendum
a. Cu excepţia regulilor tehnice şi de detaliu (care pot fi la nivel de reglementări - ale executivului), regulile în materie referendară trebuie să aibă cel puţin rang de lege.
 
b. Elementele fundamentale în materia dreptului referendar nu trebuie modificate cel puţin un an înainte de referendum sau trebuie reglementate prin Constituţie ori printr-un text normativ superior legii ordinare.
 
c. Constituie reguli fundamentale regulile care privesc îndeosebi:
- componenţa comisiilor electorale sau a altui organ însărcinat cu organizarea scrutinuluii;
 - dreptul de vot şi listele electorale;
- validitatea formală şi materială a textului supus referendumului;
- efectele referendumului (sub rezerva regulilor de detaliu);
- participarea partizanilor şi adversarilor proiectului la emisiunile realizate de posturile media publice.
3. Garanţii procedurale
3.1. Organizarea scrutinului de către un organ imparţial
a. Competenţa organizării referendumului trebuie să revină unui organ imparţial. 
b. În lipsa unei tradiţii îndelungate referitoare la imparţialitatea administraţiei publice în materie electorală, trebuie înfiinţate comisii independente şi imparţiale la toate nivelurile, de la nivel naţional la nivelul secţiilor de votare.

c. Comisia centrală trebuie să aibă caracter permanent.
d. Din Comisia centrală trebuie să facă parte:
 
i. cel puţin un magistrat sau un alt jurist independent;

ii. delegaţi ai partidelor parlamentare sau ai partidelor care au obţinut cel puţin un anumit procentaj la alegeri; aceste persoane trebuie să aibă competenţe în materie electorală.


Comisia poate fi alcătuită din:

iii. un reprezentant al Ministerului de Interne;

iv. reprezentanţi ai minorităţilor naţionale.
e. Partidele politice sau partizanii şi adversarii proiectului supus la vot trebuie să aibă o reprezentare egală în comisiile electorale sau trebuie să aibă posibilitatea de a observa activitatea organului imparţial. Egalitatea între partidele politice poate fi înţeleasă într-o manieră strictă sau proporţional (a se vedea I.2.2.d.).
f. Nu trebuie ca membrii comisiilor să poată fi revocaţi de către organul care i-a desemnat. 
g. Membrilor comisiilor trebuie să li se asigure o pregătire standard.
h. Se recomandă ca deciziile comisiilor să fie luate cu o majoritate calificată sau prin consens.
3.2. Observarea referendumului
a. Atât observatorilor naţionali cât şi celor internaţionali trebuie să li se acorde o cât mai mare posibilitate de a participa la observarea referendumului.
b. Observarea nu trebuie să se limiteze la ziua votării, ci trebuie să includă campania pentru referendum, precum şi, după caz, perioada de înregistrare a alegătorilor şi perioada de colectare a semnăturilor. Aceasta trebuie să permită să se constate dacă s-au produs nereguli înainte, în cursul şi după votare. În mod deosebit, observarea trebuie să fie posibilă în timpul numărătorii voturilor.
c. Observatorii trebuie să se poată deplasa în orice loc în care se desfăşoară operaţiuni legate de referendum (de exemplu, numărătoarea şi verificarea voturilor). Legea trebuie să prevadă foarte clar locurile în care observatorii nu au dreptul de a fi prezenţi, precum şi motivele acestei interdicţii. 
d. Observarea trebuie să vizeze respectarea, de către autorităţile publice, a obligaţiei de neutralitate.
3.3. Existenţa unui sistem de recurs eficient
a. Instanţa de recurs a contestaţiilor în materie referendară trebuie să fie comisia electorală sau o instanţă judecătorească. În toate cazurile, recursul în faţa unui tribunal trebuie să aibă loc în ultimă instanţă. 
b. Procedura trebuie să fie simplă, lipsită de formalism, îndeosebi în ce priveşte admisibilitatea recursului.
 
c. Dispoziţiile în materia recursului şi, îndeosebi în ce priveşte atribuţiile şi responsabilităţile diferitelor instanţe trebuie reglementate în mod clar prin lege, în scopul evitării conflictelor de competenţă pozitive sau negative. Pentru fiecare caz în parte, legea trebuie să prevadă în mod expres instanţa competentă.
d. Organul de recurs trebuie să aibă competenţă în domeniul care face obiectul acestor Linii directoare, privind îndeosebi:
- dreptul de vot şi listele electorale;
- finalizarea iniţiativelor populare şi a cererilor de referendum formulate de o fracţiune a corpului electoral;
- validitatea formală, respectiv materială, a textelor supuse referendumului; controlul validităţii textelor trebuie să se desfăşoare anterior votării; legea internă stabileşte dacă acest control este obligatoriu sau facultativ;
- respectarea libertăţii votului;
- rezultatul scrutinului.
e. Instanţa de recurs trebuie să aibă competenţa anulării scrutinului dacă o ilegalitate comisă a putut influenţa rezultatul. Anularea trebuie să se poată efectua atât pentru votul per ansamblu, cât şi pentru voturile exprimate la nivelul unei secţii de votare sau al unei circumscripţii intermediare. În cazul anulării rezultatului global, se desfăşoară un nou scrutin. 

f. Orice alegător are dreptul de a face recurs. Pentru recursul formulat de alegători împotriva rezultatelor unui referendum, trebuie prevăzut un cvorum rezonabil. 
g. Termenele de introducere şi de soluţionare a cererilor de recurs trebuie să fie scurte.
h. Dreptul contestatorilor la respectarea principiului contradictorialităţii trebuie respectat.  
i. În cazul în care comisiile electorale superioare sunt instanţe de recurs, acestea trebuie să aibă competenţa de a rectifica sau anula din oficiu deciziile comisiilor inferioare. 
3.4. Finanţare
a. Regulile generale referitoare la finanţarea partidelor politice şi a campaniilor electorale trebuie aplicate atât în ce priveşte finanţarea din fonduri publice, cât şi cea din fonduri private.
 
b. Utilizarea fondurilor publice de către autorităţi în scopuri de campanie trebuie interzisă.
III. Reguli specifice
1.  Preeminenţa dreptului
Iniţierea unui referendum implică obligaţia respectării ordinii juridice în ansamblu, în special a regulilor de procedură. În mod special, un referendum nu poate fi organizat dacă nu este prevăzut de Constituţie sau de o lege conformă Constituţiei, de exemplu, cazul în care textul supus referendumului intră în competenţa exclusivă a Parlamentului.
2.  Validitatea formală a textelor supuse referendumului
Chestiunile care fac obiectul referendumului trebuie să respecte:
- unitatea de formă: aceeaşi întrebare nu trebuie să combine un proiect redactat cu o propunere neformulată sau o chestiune de principiu;
- unitatea de conţinut: exceptând revizuirea totală a unui text (Constituţie, lege), trebuie să existe un raport intrinsec între diferitele părţi ale fiecărei întrebări supuse la vot, astfel încât să se garanteze libertatea de vot a alegătorului, care nu trebuie chemat să accepte sau să respingă în bloc dispoziţii fără legătură între ele; revizuirea simultană a mai multor capitole dintr-un text este echivalentă cu o revizuire totală; 
- unitatea de rang: se recomandă ca aceeaşi întrebare să nu se refere simultan la norme având  nivel juridic diferit. 
3. Validitatea în sens material a textelor supuse referendumului
Textele supuse referendumului trebuie să respecte ansamblul legislaţiei de nivel superior (principiul ierarhiei normelor).
Acestea nu trebuie să contravină dreptului internaţional şi nici principiilor statutare ale Consiliului Europei (democraţia, drepturile omului şi preeminenţa dreptului).
 
Textele care contravin cerinţelor menţionate la pct. III.2 şi III.3 nu pot fi supuse votului popular.
4. Reguli speciale aplicabile în cazul unui referendum organizat la cererea unei fracţiuni a corpului electoral şi din iniţiativă populară (dacă acestea sunt prevăzute de Constituţie)
a. Orice titular al drepturilor politice are dreptul de a semna o iniţiativă populară sau o cerere de referendum.
b. Termenele pentru colectarea semnăturilor (îndeosebi ziua în care termenul începe să curgă şi ziua în care termenul expiră) trebuie prevăzute în mod clar, la fel ca şi numărul necesar de semnături.  
c. Orice persoană (indiferent dacă este sau nu este titular de drepturi politice) trebuie să aibă dreptul de a colecta semnături.
d. În cazul în care colectarea de semnături pentru o iniţiativă populară sau pentru cereri de referendum efectuată în spaţii publice necesită autorizaţie, aceasta poate fi refuzată numai în cazurile expres prevăzute de lege care au la bază un interes public precumpănitor şi cu respectarea principiului egalităţii.
e. Remunerarea, din fonduri private, a activităţii de colectare a semnăturilor pentru iniţiative populare şi pentru cereri de referendum trebuie, în principiu, interzisă. Dacă este totuşi permisă, atunci trebuie reglementată atât sub aspectul sumei globale alocate, cât şi al sumei alocate fiecărei persoane. 
f. Toate semnăturile trebuie verificate. În scopul facilităţii verificării, listele cu semnături vor cuprinde, de preferinţă, alegătorii înscrişi în aceeaşi localitate.
g. Pentru a se evita invalidarea totală a scrutinului, anterior votării, o autoritate competentă trebuie să corecteze erorile care pot rezulta din conţinutul întrebării: 

i. caracterul obscur, înşelător sau sugestiv al întrebării;
ii.  încălcarea regulilor de validitate formală sau materială; în acest caz, se poate 
declara invalidarea parţială, dacă restul textului este coerent; se poate avea în vedere împărţirea în subdiviziuni pentru a remedia lipsa unităţii de conţinut.
5.  Paralelismul formelor şi normelor referitoare la referendum
a. În cazul unui referendum decizional:

i. Pe o anumită perioadă, un text respins prin referendum nu mai poate fi adoptat printr-o procedură non-referendară.

ii. Pe aceeaşi durată, o dispoziţie aprobată prin referendum nu mai poate fi revizuită printr-o altă cale de revizuire. 

iii. Acest principiu nu se aplică în cazul unui referendum privind revizuirea parţială a unui text, dacă un referendum precedent a avut ca obiect revizuirea totală a acestuia.

iv. Revizuirea unei norme juridice de rang superior în sens contrar votului popular nu este inadmisibilă din punct de vedere juridic, însă trebuie evitată pe durata intervalului mai sus 
menţionat.

v. În cazul respingerii unui text adoptat de Parlament şi supus votului popular la cererea unui segment din electorat, un nou text similar nu trebuie supus la vot decât dacă se solicită un referendum.
b. Dacă textul a fost adoptat prin referendum organizat la cererea unei fracţiuni a corpului electoral,  se poate organiza un nou referendum cu privire la acelaşi subiect, la cererea unei fracţiuni a corpului electoral, la expirarea, după caz, a unui interval rezonabil de timp.
c. Dacă textul a fost adoptat prin referendum la cererea altei autorităţi publice decât Parlamentul, trebuie să existe posibilitatea revizuirii sale fie pe cale parlamentară, fie prin referendum, la cererea Parlamentului sau a unei fracţiuni a corpului electoral, la expirarea, după caz, a aceleiaşi perioade de timp. 
d. Se recomandă ca prevederile constituţionale privind referendumul să fie supuse unui referendum obligatoriu sau unui referendum facultativ organizat la cererea unei fracţiuni a corpului electoral.
6.  Avizul Parlamentului
Dacă textul se supune la vot la cererea unei fracţiuni a corpului electoral sau a unei autorităţi publice, alta decât Parlamentul, acesta [Parlamentul] trebuie să poată da aviz consultativ asupra textului în cauză. În cazul iniţiativei populare,  acesta poate avea dreptul de a opune o contra-propunere la textul propus, care să fie supusă concomitent votului popular. Trebuie să fie fixat un termen înăuntrul căruia 
Parlamentul să îşi dea avizul consultativ; dacă termenul nu este respectat, textul este supus votului popular fără avizul Parlamentului.
7.  Cvorumul
Nu se recomandă:
 
a. un cvorum (prag minim) de participare, întrucât, în acest fel, absenteiştii sunt asimilaţi partizanilor votului negativ;
b. un cvorum de aprobare (acceptarea de către un procentaj minim din numărul alegătorilor înscrişi), întrucât acest lucru conduce la riscul de a se crea o situaţie politică dificilă dacă proiectul este adoptat cu o majoritate simplă, inferioară însă cvorumului necesar.
8.  Efectele referendumului
a. Efectele referendumului, decizional sau consultativ, trebuie reglementate expres de Constituţie sau de lege.
 
b. Se recomandă ca referendumurile asupra unor chestiuni de principiu sau a unor propuneri formulate generic să aibă caracter consultativ. Dacă acestea au un caracter decizional, trebuie elaborate reguli precise care să prevadă în mod expres procedura ulterioară.

� În Danemarca, revizuirea constituţională poate avea loc numai după alegerile generale.


� “Art.114. Orice revizuire a Constituţiei trebuie adoptată în aceiaşi formă (termeni) de către Camera Deputaţilor, în două voturi succesiv şi separat exprimate într-un interval de cel puţin 3 luni. 


Revizuirea nu se adoptă dacă nu întruneşte cel puţin 2/3 din numărul voturilor exprimate de membrii Camerei. 


Nu se admite votul prin procură.


Textul adoptat în prima lectură de către Camera Deputaţilor este supus referendumului, care se substituie celui de-al doilea vot al Camerei, dacă în termen de două luni de la primul vot, acest lucru se solicită fie de peste ¼ din numărul membrilor Camerei, fie de 25 de mii de alegători înscrişi pe listele electorale pentru alegerile legislative. 


Revizuirea nu se adoptă decât cu majoritatea voturilor valabil exprimate. (…).”


� De cele mai multe ori, referendumul legislativ suspensiv are şanse reale de succes, întrucât votanţii sunt întotdeauna dispuşi să se opună unui text care nu este încă în vigoare, decât unui text deja promulgat. 

� Ioan Muraru, Elena Simina Tănăsescu, Drept constituţional şi instituţii politice, Vol.II, Editura C.H.Beck, Bucureşti, 2009, p.145


� Dr. Stefan Deaconu, Câteva consideraţii privind referendumul naţional consultativ în Romania, Revista “Dreptul” nr.11/2007, pp.41-44


� � HYPERLINK "http://www.venice.coe.int/docs/2007/CDL-AD(2007)008-rom.asp" ��http://www.venice.coe.int/docs/2007/CDL-AD(2007)008-rom.asp�

